Φρειδερίκος Γ΄ του Κάλενμπεργκ

Ο Φρειδερίκος Γ΄ ο Ταραχώδης (1424 - 5 Μαρτίου 1495) από τον Οίκο των Γουέλφων ήταν μαζί με τον αδελφό του Γουλιέλμο Δ΄ πρίγκιπας του Κάλενμπεργκ, Γκέτιγκεν (1473-83) και του Βολφενμπύτελ (1482-83). Μόνος του ήταν πρίγκιπας του Κάλενμπεργκ, Γκέτιγκεν (1483-84). Οι περιοχές ήταν μέρος του δουκάτου του Μπράουνσβαϊγκ-Λύνεμπουργκ. Είχε διανοητική ασθένεια -γι' αυτό και το παρωνύμιό του- και αυτό το εκμεταλλεύθηκαν οι γύρω του προς το συμφέρον τους.

Βιογραφία
Ήταν ο πρωτότοκος γιος του Γουλιέλμου Γ΄ του πρεσβύτερου, πρίγκιπα του Βολφενμπύτελ, Κάλενμπεργκ, Γκέτιγκεν και της Καικιλίας των Χοεντσόλερν, κόρης του Φρειδερίκου Α΄ εκλέκτορα δούκα του Βρανδεμβούργου. Πέρασε τις πρώτες δεκαετίες της ζωής του σε διαμάχες, επιδρομές και αλητείες, γι' αυτό και το παρωνύμιο ο ανήσυχος. Ήδη το 1473 ο πατέρας του, παραχώρησε σε αυτόν και τον αδελφό του το Κάλενμπεργκ, Γκέτιγκεν. Από το 1477 ασχολήθηκε με διοικητικές υποθέσεις, που αναγκάστηκε να τις διακόψει για ένα διάστημα, πιθανώς λόγω διανοητικής ασθένειας. Το 1482 απεβίωσε ο πατέρας του και κληρονόμησε από κοινού με το νεότερο αδελφό του Γουλιέλμο Δ΄ και το Βολφενμπύτελ. Ζήτησε από τον αδελφό του να μοιραστούν τις πατρικές κτήσεις και έτσι το επόμενο έτος στο Μούτσιερουνγκ ο Φρειδερίκος Γ΄ έλαβε το Κάλενμπεργκ, Γκέτιγκεν και ο Γουλιέλμος Δ΄ το Βολφενμπύτελ. Ο τίτλος του δούκα θα ήταν κοινός, το μοίρασμα μόνο στα έσοδα.

Το 1482 ο επίσκοπος Μπέρτολντ του Λάντσμπεργκ, επίσκοπος του Χιλντεσχάιμ και του Βερντέν εισήγαγε ένα νέο επισκοπικό φόρο, που η πόλη του Χιλντεσχάιμ αρνήθηκε να πληρώσει. Ξέσπασε η μεγάλη Έριδα του Χιλντεσχάιμ, όπου ο Φρειδερίκος Γ΄ έγινε προστάτης της πόλης (1483) και ο αδελφός του συμμάχησε με τον επίσκοπο (1484). Το 1484 ο Φρειδερίκος Γ΄ φυλακίστηκε -μάλλον λόγω εκδήλωσης της διανοητικής του ασθένειας- στο Μύντεν του Ανοβέρου από τον αδελφό του, που προσάρτησε την κτήση του. Η Έριδα τελείωσε το 1486 με συμφωνία. Ο Φρειδερίκος Γ΄ απεβίωσε στην ειρκτή το 1495 και ετάφη στο Μύντεν του Ανοβέρου.

Ένα δημώδες τραγούδι της εποχής, γραμμένο στα Κάτω Γερμανικά, μιλά για την αδικία που έγινε στον Φρειδερίκο Γ΄ από τους συνεργάτες του: ο καγκελάριος και ένας σύμβουλος του Φρειδερίκου Γ΄ συνωμότησαν με τον αντίπαλό του και συμβούλευσαν τη φυλάκισή του, μάλλον για να επεκτείνουν την επιρροή τους και στο Βολφενμπύτελ.

Οικογένεια
Νυμφεύτηκε πρώτα την 4η εξαδέλφη του πατέρα του Άννα του Μπράουνσβαϊγκ-Λύνεμπουργκ, κόρη του Έρικ πρίγκιπα του Γκρουμπενάγκεν.

Η Άννα απεβίωσε το 1474 και ο Φρειδερίκος Γ΄ νυμφεύτηκε το 1483 τη Μαργαρίτα, κόρη του Κόνραντ Ε΄ κόμη του Ρίετμπεργκ. Και από τον 2ο γάμο δεν απέκτησε απογόνους.

Πηγές
Dieter Lent: Ein unbekanntes historisches Volkslied auf die Gefangennahme Herzog Friedrich des Unruhigen von Braunschweig auf Schloß Calenberg im Jahr 1484, in: Braunschweigisches Jahrbuch für Landesgeschichte, Braunschweigischer Geschichtsverein, Brunswick, 1993, vol. 74, pp. 9–25 (especially pp. 15–19: Overview of Frederick's biography)
Wilhelm Havemann: Beiträge zur Lebensgeschichte von Herzog Friedrich dem Jüngeren, in: Vaterländisches Archiv des Historischen Vereins für Niedersachsen, Historischer Verein für Niedersachsen, Hannover, 1841, pp. 176–221, Online
Paul Zimmermann (1897), "Wilhelm der Ältere", Allgemeine Deutsche Biographie (ADB) (in German), 42, Leipzig: Duncker & Humblot, pp. 733–738
Paul Zimmermann (1897), "Wilhelm II. (Herzog von Braunschweig-Lüneburg)", Allgemeine Deutsche Biographie (ADB) (in German), 42, Leipzig: Duncker & Humblot, pp. 738–741
Dietrich Graf v. Merfeldt (1980), "Konrad IV.", Neue Deutsche Biographie (NDB) (in German), 12, Berlin: Duncker & Humblot, pp. 514–514
Joachim Lehrmann: Raubritter zwischen Heide, Harz und Weser, Lehrte, 2007, ISBN 978-3-9803642-6-3
http://www.Welfen.de/heinrich6.htm

Πρίγκιπες του Κάλενμπεργκ